text: Federació Catalana de Voleibol - Tenda Online FCVb - Equipació de voleibol - Material per voleibol - Notícies - Competicions Estatals - Ascens matemàtic a Superlliga-1 femenina del CV Vall d'Hebron
  Ascens matemàtic a Superlliga-1 femenina del CV Vall d'Hebron
  25/03/2013 - 26/03/2013
  Gran cap de setmana, de nou, pel voleibol català. Dissabte va ser un dia gran pel nostre esport, la tarda començava amb l'ascens matemàtic del CV Vall d'Hebron a Superlliga-1 femenina, i finalitzava al vespre amb la classificació pels play-offs de la màxima categoria del voleibol estatal femení del CVB Barça.
  El Pavelló Olímpics va viure un dia gran amb la celebració de l'històric ascens del club barcelonès, que depenia d'ell mateix a falta de quatre jornades per a la finalització de la Fase d'Ascens de Superlliga-2 femenina. Les noies de Mariano Singer no van fallar i van superar clarament 3-0 l'equip gallec del Zalaeta, aconseguir així una nova fita pel vòlei català, i situant a dos equips catalans la propera temporada en la màxima categoria del voleibol estatal.
  Una vegada assolit l'ascens de categoria el CV Vall d'Hebron pot fer encara més història i convertir-se en el primer equip capaç de fer doblet un mateix any, Copa Princesa i Lliga, finalitzar la temporada sense haver perdut cap partit, superant la campanya de l'Haro Rioja Voley en la 2007/08, on va sumar també Copa Princesa i Lliga i va perdre només un partit en les divuit jornades disputades de lliga regular.
  Un ascens que no van voler perdre's tampoc les autoritats competents, amb la presència de Marta Carranza, adjunta a gerència de l'IBE, Iolanda Latorre, Consellera d'Oportunitats, Qualitat de vida i seguretat, del districte Horta-Guinardó, la presidenta de la FCVb, Maribel Zamora i la vocal de la Junta Directiva, Maite Meca, qui van voler acompanyar en aquest èxit esportiu al president del CV Vall d'Hebron, David López Tapia.
  El CV Sant Cugat, encara en la lluita
  A falta de tres jornades pel final de la fase d'ascens, l'altre equip català de la categoria, el CV Sant Cugat manté encara vives les esperances d'ascens a Superlliga-1 femenina. Les vallesanes marxen ara quartes classificades amb 19 punts, a tres de la tercera plaça que dona l'ascens de categoria. Les noies de Leo Passerine van fer els deures derrotant 3-0 l'Emevé de Lugo i van sortir afavorides del doble enfrontament d'aquest cap de setmana entre Extremadura Arroyo i Feel Volley Alcobendas. Les dues victòries de les madrilenyes deixen ara al CV Sant Cugat a només tres punts de l'equip extremeny, essent clau el partit del proper 13 d'abril al Pavelló de Valldoreix quan rebin la visita de les extremenyes.